Käräjäoikeuden mukaan Jori Lehterä hankki kokaiinia kesän 2018 aikana.

Lehterä osallistui oikeudenkäyntiin videon välityksellä.

Pirkanmaan käräjäoikeus antoi tuomionsa huumausainetapauksessa, jonka käsittely alkoi viime vuoden lopussa.

Vastaajia oli yli 20, yhtenä heistä Jori Lehterä, yli 300 NHL-ottelua urallaan pelannut huippukiekkoilija.

Käräjäoikeus tuomitsi Lehterän huumausainerikoksesta neljän kuukauden ehdolliseen vankeusrangaistukseen. Lehterän koeaika päättyy 31.10.2021.

Käräjäoikeuden mukaan Lehterä on hankkinut ja pitänyt hallussaan erittäin vaarallista huumausainetta (kokaiinia) kuusi grammaa ja yrittänyt ostaa samaa huumausainetta yhden gramman.

Syyttäjä vaati Lehterälle viiden kuukauden vankeusrangaistusta.

Lehterällä oli osuus jutussa pelkästään ostajana. Hänen ei missään vaiheessa epäilty osallistuneen varsinaisen liigan toimintaan, vaikka hän tuntee sen päätekijän.

Laajan kokaiiniliigan päätekijä Kosar Fatahi tuomittiin 10 vuoden vankeuteen törkeistä huumausainerikoksista. Hänen avustajanaan toiminut Karl Kivelä tuomittiin viiden ja puolen vuoden vankeuteen.

Fatahi ja Kivelä määrättiin menettämään valtiolle rikollisesti ansaittua taloudellista hyötyä yli 260 000 euroa. Fatahilta oli ennalta takavarikoitu reilut 56 000 euroa.

Kokaiinin mahassaan maahan tuonut Emeka Ezeanuagy tuomittiin kuudeksi vuodeksi vankeuteen.

Ezeanuagy määrättiin menettämään valtiolle rikoksen tuottamana taloudellisena hyötynä 136 000 euroa. Häneltä on ennalta takavarikoitu lähes 12 000 euroa.

Pirkanmaan käräjäoikeuden tuomio ei ole lainvoimainen.

Mökki-isku

Sisä-Suomen poliisi iski viime kesänä Lehterän Näsijärven rannalla sijaitsevalle mökille. Lehterä ei ollut kiinniotettujen joukossa – mutta syksyn myötä ilmeni, että hän on yksi laajan huumausainetapauksen epäillyistä.

Tapauksen ja Lehterän nimen nosti ensimmäisenä esille MTV:n Rikospaikka-ohjelma, jo syyskuussa.

Lehterä kiisti syyllisyytensä syksyllä kahdessa kuulustelussa sekä noin kuukausi sitten Pirkanmaan käräjäoikeuden istunnossa, johon hän osallistui videoyhteydellä.

Lehterä on ollut median suhteen hiljainen, mutta hän kommentoi tapausta lyhyesti The Philadelphia Inquirer -lehdelle vuoden alussa.

– En ole tehnyt mitään väärää, Lehterä ilmoitti.

– Aion puhdistaa nimeni. Kommentoin (lisää), kun koko tapaus on paketoitu.

Jori Lehterä on edustanut Suomea olympia- (2014) ja MM-kisoissa (2010 ja 2014) sekä World-cupissa (2016). AOP

"Juoppokuski"

Syyttäjän näyttö Lehterää vastaan perustui pääasiassa teletutkintaan, olinpaikkatietoihin ja yhden pääepäillyn, vuonna 1993 syntyneen miehen esitutkintapuheisiin.

Pääepäilty kertoi myyneensä Lehterälle 6–8 grammaa kokaiinia viime kesänä Tampereen yökerhoissa.

Oikeusistunnoissa pääepäilty oli hiljaa.

– Teonkuvaus on täysin yksilöimätön, Lehterän asianajaja Petteri Sotamaa linjasi oikeuskäsittelyssä.

– Emme tiedä, koska Lehterän väitetään hankkineen kokaiinia, missä ja kuinka paljon,

Poliisi sai telekuuntelemalla selville Lehterän pyytäneen kahta pääsyytettyä luokseen. Poliisin ja syyttäjän mukaan ympäripyöreä käyntipyyntö on tyypillistä koodikieltä huumausainerikoksissa.

Lehterän mukaan kyse oli kyytitarpeista.

AHL-kevät

Lehterä on pelannut NHL:ssä syksystä 2014 lähtien.

Tämä kausi on sujunut heikosti: 27 ottelua, kolme (1+2) tehopistettä. Helmikuun alussa Lehterä lähetettiin farmiin, AHL:n Lehigh Valley Phantomsiin.

Lehterän sopimus Philadelphia Flyersin kanssa päättyy tähän kauteen. Hänen tämän kauden palkkansa on viisi miljoonaa dollaria.

Jori Lehterän nimi julkaistaan, sillä hän on maailmanlaajuisesti tunnettu urheilija ja esikuva, jonka huumausaineiden käytöllä tai hallussapidolla on yhteiskunnallista merkitystä.